Sergey Brin

Sergey Mikhailovich Brin (Bhâsa Rusia: Сергей Михайлович Брин; lahèr 21 Agustus 1973) panèka pangusaha Amèrika. Lahèr è Rusia, Sergey Brin ajhâr èlmo komputer bân matematika sabelluna maddhek Google asareng Larry Page. Sergey Brin panèka prèsidèn tèknologi è Google bân anḍi' kasoghiyân bhârsè ra-kèra $100 miliar, sè madhâddhi salèrana mènangka orèng palèng soghi nomer bâllu' è dhunnya."Bloomberg Billionaires Index". Bloomberg. April 18, 2021. https://www.bloomberg.com/billionaires/  Èaksès tangghâl 21-01-2026

 Kaoḍi'ân awwâl bân pendidikan 
Sergey Mikhailovich Brin lahèr è Moskwa, Uni Sovièt, ḍâri sèttong kalowarghâ Yâhudi. Eppa'na anyama Mikhail Brin bân èbhuna anyama Evgenia Brin (née Krasnokutskaya), rèng seppona panèka ahli matematika lulusan Moscow State University. È taon 1979, bâkto Brin aomor 6 taon, kalowarghâna ngallè ka Amèrika Serikat. È ka'dissa', Brin asakola è sakola ḍhâsar Paint Branch Montossori, Adelphi, Maryland. Eppa'na, sè jhughân profèsor è departemen matematika University of Maryland, andi' kontribusi rajâ maongghâ pangalèburrâ Brin ka matematika. È bulân Sèptèmber 1990, saellana lulus ḍâri Eleanor Roosevelt High School, Brin ètarèma è Univèrsitas Maryland, College Park. È ka'dissa' salèrana ngala' jurusan èlmo komputer bân matematika, tor suksès ollè gellar Bachelor of Science è taon 1993. Brin pas nerrossaghi pendidikan èlmo komputerra è Stanford University lèbât biasiswa dâri National Science Foundation. Salèrana narèma gellar master è bulân Agustus 1995.

Brin jhughân anḍi' gellar MBA dâri IE Business School.

 Pangalèburrâ ka "Mesin Pencari" 
Brin anḍi' pangalèbur ka Internèt bân search engine ("Mesin Pencari") ta' abit saellana èpon ètarèma è Univèrsitas Stanford. Salèrana nolès bânnya' paper sè abahas tentang data-mining bân pattern extraction. Salèrana jhughân nolès software sè bisa ngobâ TeX dhâddhi HTML ghâbây maghâmpang sakabbhina tugassâ.

Kadhâddhiyân sè penting ka Brin è Stanford panèka bâkto salèrana atemmo sareng Larry Page. Mètorot rumor è Google, Page bân Brin "ta' salèng senneng bâkto awwâl salèrana katemmo è pascasarjana èlmo komputer Stanford University taon 1995. Tapè, salèrana akhèrra nemmo jhâ' salèrana anḍi' pangalèbur sè paḍâ: panèka nyarè bân nemmo informasi sè rèlevan ḍâri sakompolan data sè rajâ. Areng-sareng, duwâ' sakanca'an ka'dinto nolès sèttong karya ajudul "The Anatomy of a Large-Scale Hypertextual Web Search Engine" Sè èyangghep mènangka awwâl karirra Brin bân Page.

 Kasoghiyân 
È bulân April 2021, Brin andi' kasoghiyân lebbi ḍâri US$100 miliar. Kasoghiyânna ongghâ lekkas saellana bâḍâ pandemi Covid-19. Perusahaan induk Google panèka Alphabet, ajellassaghi jhâ' ongghâna performa perusahaan polana lebbi bânnya' orèng sè ngangghuy YouTube bân Google Search. Bân ongghâna performa perusahaan ka'dinto ampon nambâ kasoghiyânna Brin $20.4 miliar bânnya'na ḍâlem bâkto empa' bulân è awwâl taon 2021."Mesin Pencari, Keturunan, Dan Sergey Brin". Eyerys. April 18, 2021. https://www.eyerys.com/id/articles/people/mesin-pencari-keturunan-dan-sergey-brin  Èaksès tangghâl 21-01-2026

 Sombher-sombher